የሳዑዲ ተመላሾች በህገ ወጥ መንገድ ተመልሰው በመሰደድ አደጋ ላይ እየወደቁ ነው- የኢትዮጵያ ዲያስፖራ ማህበር
ከሳዑዲ አረቢያ የሚመለሱ ዜጎች በህገ ወጥ መንገድ ወደ ሳዑዲ አረቢያ ዳግም ለመሄድ በሚያደርጉት ጥረት ህይወታቸው አደጋ ላይ እየወደቀ እንደሆነ በሳዑዲ ቆይታ ያደረገው የኢትዮጵያ ዳያስፖራ ማህበር ለዋልታ ገልጿል፡፡የማህበሩ ዋና ስራ አስኪያጅ አቶ አብርሀም ስዩም በሳዑዲ ያለው ሁኔታ ለህጋዊ ስደተኞች ሳይቀር ከጊዜ ወደ ጊዜ አስቸጋሪ እየሆነ መጥቷል ያሉ ሲሆን በጉዳዩ ላይ መንግስትና ህዝብ በጋራ እንዲሰሩ ጥሪ አቅርበዋል፡፡የሳዑዲ አረቢያ መንግስት ባለፈው አመት መጨረሻ የመኖሪያ እና የስራ ፈቃድ የሌላቸው የውጭ አገር ዜጎች እንዲወጡ ያወጀው የምህረት አዋጅ መጠናቀቁን ተከትሎ በርካታ ኢትዮጵያውያን ስደተኞች በግዳጅ እየተያዙ ከሀገሪቱ እንዲወጡ እየተደረገ ነው፡፡ይሁንና በምህረት አዋጁ ወቅትም ሆነ ከዚያ በኋላ ባሉት ጊዜያት ከሳውዲ የተመለሱ ዜጎች በህገ ወጥና ለህይወታቸው አደገኛ በሆነ መንገድ ሲመለሱ ይታያሉ ነው የተባለው፡፡ስለሆነም መንግስት እና ህዝቡ ከመገናኛ ብዙሀን ጋር በመሆን ዜጎችን ከሳውዲ ለማስወጣት የተደረገውን ርብርብ በመድገም በሀገር ውስጥ ተረጋግተው እንዲሰሩ ማድረግ ይጠበቅባቸዋል ብለዋል፡፡ከዚሁ ጎን ለጎን  መንግስት ለስራ ወደ ውጭ ሀገራት ዜጎችን ለማሰማራት እያደረገው ያለውን እንቅስቃሴ ማፋጠን አለበትም ነው የተባለው፡፡